|  |  |  |  |  |
| --- | --- | --- | --- | --- |
| **Fersiwn** | **Dyddiad** | **Awdur** | **Newidiadau** | **Gwefan** |
| 1.0 | Ebrill 2020 | FRC | Rheoliadau Newydd ar gyfer yr MA Cenedlaethol mewn Addysg (Cymru) |  |
| 1.1 | 22/04/2020 | FRC | Rheoliadau Newydd ar gyfer yr MA Cenedlaethol mewn Addysg (Cymru) |  |
| 1.2 | 23/04/2020 | FRC | Rheoliadau Newydd ar gyfer yr MA Cenedlaethol mewn Addysg (Cymru) |  |
| 1.3 | 12/05/2020 | FRC | Rheoliadau Newydd ar gyfer yr MA Cenedlaethol mewn Addysg (Cymru) |  |
| 1.4 | 20/05/2020 | PGM | Rheoliadau Newydd ar gyfer yr MA Cenedlaethol mewn Addysg (Cymru) |  |
| 1.5 | 22/05/2020 | PGM | Rheoliadau Newydd ar gyfer yr MA Cenedlaethol mewn Addysg (Cymru) Prifysgol Cymru y Drindod Dewi Sant/Bangor/Glyndŵr/Prifysgol Fetropolitan Caerdydd |  |
| 1.6 | 11/06/2020 | PGM | Rheoliadau Newydd ar gyfer yr MA Cenedlaethol mewn Addysg (Cymru) (Prifysgol De Cymru/Aberystwyth) |  |
| 1.7 | 29/06/2020 | PGM | Diweddarwyd: Aberystwyth/Prifysgol Fetropolitan Caerdydd/Prifysgol Cymru y Drindod Dewi Sant |  |
| 1.8 | 28/10/2020 | PGM | Diweddarwyd: Glyndŵr |  |
| 1.9 | 17/02/2021 | PGM | Mân eglurhadau ar ôl i Brifysgol Abertawe eu cymeradwyo |  |
| 2.0 | 22/03/2021 | PGM | Eglurhad ynghylch cyfleoedd i ailsefyll |  |
| 2.1 | 26/04/2021 | PGM | Eglurhad ynghylch Cymwysterau Ymadael |  |
| 2.2 | 26/04/2021 | PGM | Eglurhad pellach ynghylch Cymwysterau Ymadael |  |
| 2.3 | 04/05/2021 | PGM | Newidiadau ar ôl cyfarfod NABoS 29/04/21 |  |
| 2.4 | 0/05/2021 | PGM | Newidiadau ar ôl adborth gan Brifysgol Fetropolitan Caerdydd/Prifysgol De Cymru |  |
| 2.5 | 03/06/2021 | PGM | Newidiadau ar ôl y Grŵp Profi'r Ffordd |  |
| 2.6 | 15/06/2021 | PGM | Eglurhadau pellach ar ôl y Grŵp Profi'r Ffordd |  |
| 2.7 | 27/07/2021 | PGM | Ail-ychwanegu .99% ar ffiniau dosbarthiadau |  |

Rheoliadau (gan gynnwys rheoliadau asesu) ar gyfer y rhaglen Gradd Meistr MA 'Cenedlaethol' mewn Addysg (CYMRU) 180 o gredydau

TEITL Y DYFARNIAD:MA mewn Addysg (Cymru)

Cyd-destun

Bydd y rhaglen Meistr Genedlaethol ran-amser mewn Addysg (Cymru) (y Rhaglen Genedlaethol) ar gael i athrawon yn y sector addysg orfodol yn Saesneg ac yn Gymraeg. Darperir y rhaglen gan bartneriaeth Cymru gyfan sy'n cynnwys 'sefydliadau sy'n cyfranogi', wedi'i chefnogi gan Lywodraeth Cymru, i gynnig cyfleoedd dysgu proffesiynol sy'n adlewyrchu'r cyd-destun cenedlaethol. Bydd y rhaglen yn galluogi myfyrwyr i ymgysylltu ag ymchwil sy'n ategu polisi a'i chymhwyso, a deall yr effaith y bydd yr ymchwil hon yn ei chael ar ymarfer dysgu. Mae'r rhaglen ar gyfer ymarferwyr addysg yng Nghymru ar bob lefel, o athrawon gyrfa gynnar i uwch-arweinwyr. Datblygir fframwaith ar gyfer dysgu proffesiynol achrededig i'r proffesiwn addysgu, mewn ymateb i ofyniad Llywodraeth Cymru am ymagwedd gydweithredol at ddarparu strategaeth dysgu proffesiynol. Mae'r rhaglen Meistr yn drosglwyddadwy yng Nghymru, ac ystyrir trosglwyddo credydau rhwng Sefydliadau sy'n Cyfranogi yn unol â gweithdrefnau lleol y sefydliadau.

Mae'r rheoliadau academaidd ar gyfer y Rhaglen Genedlaethol a nodir isod (y Rheoliadau Cenedlaethol) yn rheoli ei gweithrediad a'i gwaith asesu, ac fe'u cymeradwyir gan yr holl Brifysgolion sy'n cyfranogi yn y Bartneriaeth (y Sefydliadau sy'n Cyfranogi, y caiff pob un ohonynt weithredu ei reoliadau lleol ei hun lle nodir hynny yn y Fframwaith Rheoleiddio Cenedlaethol hwn).

**Egwyddor**

Caiff materion nad ydynt wedi'u cynnwys yn y rheoliadau hyn eu trin yn rheoliadau asesu a darpariaethau cysylltiol y Sefydliad perthnasol sy'n Cyfranogi, lle mae'r rhain yn cynnwys darpariaethau sy'n berthnasol i faterion fel hynny.

**Diffiniadau**

**Modiwlau Dewisol**

Modiwlau y gall myfyrwyr eu dewis.

**Modiwlau Gorfodol**

Mae Modiwlau Gorfodol yn gydrannau hanfodol rhaglen astudio y mae'n rhaid i fyfyrwyr ar y Rhaglen eu hastudio.

**Modiwlau Craidd**

Rhaid astudio a llwyddo mewn Modiwlau Craidd.

Gallai modiwlau 'dewisol' droi'n rhai craidd ar ôl eu dewis.

**Traethawd hir**

Darn sylweddol o waith hunan-gyfeiriedig gwerth 60 credyd, hyd at uchafswm o 20,000 o eiriau.

**Sefydliad sy'n Cyfranogi**

Y Brifysgol sy'n bartner, sy'n cynnig y rhaglen MA Cenedlaethol mewn Addysg (Cymru) y mae'r myfyriwr wedi cofrestru amdani.

**Bwrdd Arholi**

Bwrdd Arholi pob Sefydliad sy'n Cyfranogi, wedi'i iawn gyfansoddi.

**RHEOLIADAU AR GYFER Y CWRS MA 'CENEDLAETHOL' MEWN ADDYSG (CYMRU)**

1. Strwythur y Rhaglen Genedlaethol

1.1 Rhaglen ran-amser yn unig yw'r Rhaglen Genedlaethol, sy'n cynnwys modiwlau gwerth 180 o gredydau ar Lefel 7 yr FHEQ, gyda modiwlau a addysgir gwerth 120 o gredydau (gan gynnwys credydau RPL) a Thraethawd Hir gwerth 60 o gredydau. Bydd myfyrwyr sy'n cwblhau'r Rhaglen Genedlaethol yn llwyddiannus yn gymwys am ddyfarniad MA 'Cenedlaethol' mewn Addysg (Cymru).

|  |  |
| --- | --- |
| **Blwyddyn Astudio** | **Credydau/Disgrifiad** |
| **1** | 60 credyd, Addysgir/RPL |
| **2** | 60 credyd, Addysgir |
| **3** | 60 credyd, Traethawd Hir |

1.2 Pennir deilliannau dysgu ar gyfer y Rhaglen Genedlaethol ym manyleb y rhaglen. Pennir cymwysterau canolraddol neu gymwysterau ymadael/wrth gefn, isod.

1.3 Ystyrir pob modiwl (gorfodol a dewisol) yn fodiwl 'craidd' ar ôl cael ei ddewis, a bydd yn rhaid i fyfyrwyr lwyddo ym mhob un er mwyn bod yn gymwys am ddyfarniad gradd Meistr.

2. Terfynau Amser

2.1 Caiff modiwlau a addysgir eu cwblhau a'u hasesu yn unol â'r gofynion a'r dyddiadau y bydd pob Sefydliad sy'n Cyfranogi yn eu pennu. Caiff y rhaglen radd gyfan ei chwblhau o fewn y cyfnodau canlynol o ddyddiad y cofrestru gwreiddiol:

|  |  |
| --- | --- |
| **Dull Astudio** |  |
| **Rhan-amser** | heb fod yn llai na 24 mis, a heb fod yn fwy na 5 mlynedd |

 Pan fydd ymgeisydd wedi ymuno â'r Rhaglen Genedlaethol gydag RPL ar ôl yr amser cychwyn arferol, bydd y cyfnod ar gyfer cwblhau astudiaethau yn seiliedig ar yr hyn fyddai'r amser cychwyn arferol pe tasai'r myfyriwr wedi astudio'r rhaglen gyfan yn y Brifysgol sy'n Cyfranogi.

3. Estyniadau i’r Dyddiad Cau ar gyfer Cyflwyno Traethodau Hir

3.1 Rhaid cwblhau ceisiadau am estyniad i'r dyddiad cau ar gyfer cyflwyno'r Traethawd Hir (neu ffurfiau eraill o liniaru y cytunwyd arnynt) yn unol â rheoliadau a phrosesau'r Sefydliad perthnasol sy'n Cyfranogi ac yn unol â'r dyddiadau cau a nodir.

4. Strwythur Addysgu ac Asesu

4.1 Pennir y patrwm addysgu a'r strwythur asesu gan y Bwrdd Rheoli Cenedlaethol sy'n cynrychioli'r Sefydliadau sy'n Cyfranogi, fel y nodir ym Manyleb y Rhaglen.

5. Cymwysterau Ymadael

5.1 Gallai myfyrwyr sy'n cael eu derbyn i'r Rhaglen Genedlaethol gan Brifysgol sy'n Cyfranogi ond nad oes modd, neu ganiatâd, iddynt symud ymlaen i gwblhau'r cwrs MA ar ôl hynny drwy fethu pasio pob modiwl ar ôl y tair ymgais a ganiateir, neu y mae angen iddynt dynnu'n ôl o'r rhaglen am reswm arall, fod yn gymwys am un o ddyfarniadau canlynol y Brifysgol honno fel Cymhwyster Ymadael, fel a ganlyn:

5.2 Gellir ystyried dyfarnu Tystysgrif Ôl-raddedig (Tystysgrif Addysg i Raddedigion (Cymru)) i fyfyrwyr sy'n cwblhau 60 credyd ar Lefel 7.

**Nid** yw Tystysgrif Ôl-raddedig **ar gael** fel Cymhwyster Ymadael i fyfyrwyr sy'n dechrau'r rhaglen gyda 60 credyd RPL.

5.3 Gellir ystyried dyfarnu Diploma Ôl-raddedig (Diploma Addysg i Raddedigion (Cymru)) i fyfyrwyr sy'n cwblhau 120 credyd ar Lefel 7, y bydd yn rhaid ennill o leiaf 60 credyd o'r cyfanswm hwnnw yn y sefydliad sy'n cyfranogi.

5.3 Dosberthir y Cymwysterau Ymadael fel a ganlyn:

|  |  |  |  |
| --- | --- | --- | --- |
| Dyfarniad | Rhagoriaeth | Teilyngdod | Pasio |
| Tystysgrif Ôl-raddedig | 70%+ | 60-69.99% | 50-59.99% |
| Diploma Ôl-raddedig | 70%+ | 60-69.99% | 50-59.99% |

6. Traethawd Hir (60 credyd).

6.1 Cwblheir pob ymgeisyddiaeth drwy gyflwyno traethawd hir a chymeradwyo ansawdd canlyniadau'r gwaith hwnnw gan yr arholwyr priodol.

 Goruchwylio Traethodau Hir

6.2 Ar gyfer pob myfyriwr mewn Sefydliad sy'n Cyfranogi, bydd y Brifysgol honno'n cymeradwyo un goruchwyliwr (y Goruchwyliwr) a fydd yn tywys ac yn goruchwylio myfyrwyr yn unol â rheoliadau ac arweiniad perthnasol y Brifysgol honno, fel y diffiniwyd yn Llawlyfr y Rhaglen.

 Arholi Traethodau Hir

6.3 Caiff yr holl waith sy'n ymwneud â Thraethodau Hir ei farcio gan ddau aelod mewnol o staff yn y Brifysgol sy'n Cyfranogi.

Os bydd yn amhosibl dyrannu dau aelod mewnol o staff, dylid penodi marciwr allanol i fod yn ail farciwr a dylid gofyn i'r Arholwr/Arholwyr Allanol gadarnhau y cafwyd gwaith cymedroli.

6.4 Dylai Arholwr Allanol y Sefydliad sy'n Cyfranogi a'r Arholwr/Arholwyr Allanol Cenedlaethol gymedroli sampl o waith Traethodau Hir. Ar ôl i'r canlyniadau gael eu cymeradwyo gan Arholwr Allanol pob Sefydliad, caiff y samplau eu hadolygu ar ôl hynny gan yr Arholwyr Allanol Cenedlaethol drwy'r Bwrdd Astudiaethau Academaidd Cenedlaethol er mwyn monitro safonau a chyfwerthedd asesu ac adborth yn y ddarpariaeth ar draws yr holl sefydliadau.

 (Mae’r rheoliadau samplu fel a ganlyn: O leiaf 10% o gyfanswm y darnau o waith (lleiafswm o 6) gan gynnwys o leiaf un darn o bob dosbarth (Llwyddo, Teilyngdod, Rhagoriaeth, lle y bo’n briodol).

6.5 Er ei bod yn arferol i’r un Arholwr Allanol arholi ymgeisydd ar gyfer y rhaglen, gellir penodi arholwr annibynnol i arholi’r gwaith os oes angen gwybodaeth neu arbenigedd arbenigol.

7.6 Cadarnheir y marciau yng nghyfarfodydd Byrddau Arholi perthnasol y Sefydliad sy'n Cyfranogi.

 Cyflwyno Traethodau Hir

7.7 Rhaid cyflwyno traethodau hir yn unol â pholisi cyflwyno'r Sefydliadau sy'n Cyfranogi, fel y diffiniwyd yn Llawlyfr y Rhaglen.

7.8 Diffinnir cyflwyno'r gwaith fel cyflwyno darn neu ddarnau o waith yn unol â'r gofynion ar gyfer cyflwyno Traethodau Hir (uchod) a dylai hynny fodloni'r gofynion y mae'r Sefydliad sy'n Cyfranogi wedi'u pennu. Mae gan Sefydliad sy'n Cyfranogi ddisgresiwn i benderfynu a yw cyflwyniad yn bodloni'r gofynion hyn ai peidio.

7.9 Bydd gan fyfyrwyr sy'n methu cyflwyno eu Traethawd Hir erbyn y dyddiad cau un cyfle arall i'w gyflwyno. Bydd myfyrwyr sy'n methu cyflwyno eu gwaith erbyn y dyddiad cau am yr eildro yn methu'r rhaglen ac yn cael eu hystyried am ddyfarniad y Diploma/Dystysgrif Addysg 'Genedlaethol' i Raddedigion (Cymru) fel dyfarniad ymadael.

 **Ailgyflwyno Traethodau Hir**

7.10 Os na fydd y gwaith yn bodloni'r safonau gofynnol ar gyfer dyfarniad, mae'n bosibl y caniateid i'r myfyriwr ei ailgyflwyno unwaith yn unig ymhen y terfynau amser canlynol:

|  |  |
| --- | --- |
| **Dull Astudio** |  |
| **RHAN-AMSER** | 6 mis (ar ôl i'r canlyniadau gael eu cyhoeddi'n swyddogol gan y Brifysgol) |

7.11 Mae'r Sefydliadau sy'n Cyfranogi wedi penderfynu a chytuno ar ffi gwerth £124 ar gyfer ail-arholi Traethodau Hir, a chaiff y marc ei gapio ar 50%.

7.12 Dylai myfyrwyr sy’n ailgyflwyno gwaith dderbyn adborth ysgrifenedig ar y rhesymau dros fethu yn union ar ôl cael cadarnhad o’r canlyniad. Dylai'r adborth adlewyrchu holl sylwadau'r Arholwyr (Mewnol ac Allanol). Dylid rhoi gwybod i'r myfyriwr am y newidiadau y mae eu hangen ar y gwaith i gyrraedd y safon i basio.

7.13 Dim ond mân newidiadau i deitl eu gwaith y caiff myfyrwyr sy’n ailgyflwyno eu gwaith eu gwneud, gyda chaniatâd eu Goruchwyliwr. Ni ddylai newidiadau o’r fath beri bod angen unrhyw ymchwil gwreiddiol pellach, oni bai fod amgylchiadau esgusodol y cytunwyd arnynt.

7.14 Fel arfer, ni fydd disgwyl i fyfyrwyr sy'n ailgyflwyno eu gwaith fod yn bresennol yn y Sefydliad sy'n Cyfranogi yn ystod y cyfnod ailgyflwyno, ac ni fydd yn derbyn goruchwyliaeth na chymorth ffurfiol yn ystod y cyfnod hwn.

 Cyhoeddi Gwaith

7.15 Caiff myfyriwr gyhoeddi’r gwaith cyfan neu ran o’r gwaith a gynhyrchwyd yn ystod ei gyfnod cofrestru yn y Brifysgol sy'n Cyfranogi, cyn ei gyflwyno yn ei gyfanrwydd neu'n rhannol, ar yr amod na nodir yn unrhyw le yn y gwaith a gyhoeddir ei fod yn cael ei ystyried ar gyfer gradd uwch. Gall y gwaith a gyhoeddwyd gael ei gynnwys yn nes ymlaen yn y traethawd hir a gyflwynir i’w arholi.

 Gwahardd mynediad

7.16 Er gwaethaf y darpariaethau yn y rheoliadau sy’n ymwneud ag argaeledd dysgu annibynnol dan gyfarwyddyd, gall y Sefydliad sy'n Cyfranogi gael caniatâd, ar sail argymhelliad arbennig a gymeradwyir gan Bennaeth Adran/Coleg/Ysgol/Cyfadran y myfyriwr neu ei enwebai, i atal unrhyw un rhag llungopïo a/neu gael mynediad at waith ymgeisydd am gyfnod o hyd at bum mlynedd. Cyfrifoldeb goruchwyliwr yr myfyriwr fydd cyflwyno cais priodol i Bennaeth yr Adran/Coleg/Ysgol/Gyfadran neu ei enwebai cyn gynted ag y bo’n rhesymol ymarferol. Byddai’r gwaharddiad hwn hefyd yn berthnasol i aelodau’r Sefydliad sy'n Cyfranogi.

7.17 Dylai’r crynodeb a’r teitl fod ar gael yn ddirwystr.

7.18 Mae'n rhaid i unrhyw argymhelliad am wahardd mynediad gael ei gyflwyno i Bennaeth yr Adran/Coleg/Ysgol/Gyfadran neu ei enwebai ar ôl i oruchwyliwr y myfyriwr ystyried y mater. Cyfrifoldeb y goruchwyliwr fydd cyflwyno’r cais cyn gynted ag y bo’n rhesymol ymarferol. Rhaid i’r argymhelliad gynnwys datganiad ynghylch y rhesymau dros gyflwyno'r cais. Gwneir y rhan fwyaf o’r ceisiadau hyn ar sail sensitifrwydd masnachol yr ymchwil, a allai fod wedi’i noddi’n rhannol gan gorff masnachol neu ddiwydiannol.

7.19 Pan ganiateir atal mynediad dylid rhoi gwybod i Oruchwyliwr y myfyriwr. Yn achos gwaith y tybir ei fod yn berthnasol i Gymru, bydd yr Adran/Coleg/Ysgol/Gyfadran yn rhoi gwybod i lyfrgellydd Llyfrgell Genedlaethol Cymru am y ffaith y dylid atal mynediad at y gwaith am gyfnod penodedig.

7.20 Tybir y bydd y penderfyniad i atal mynediad yn dod i rym cyn gynted ag y bydd y gwaith wedi’i gyflwyno, ond caiff y cyfnod a gymeradwywyd ei gyfrifo o’r dyddiad y bydd y Sefydliad sy'n Cyfranogi yn rhoi gwybod i'r myfyriwr yn ffurfiol am y ffaith ei fod yn gymwys i ennill gradd.

7.21 Pan gaiff gwaith ei gyflwyno, bydd yn ofynnol i fyfyriwr gynnwys datganiad wedi’i lofnodi ynddo a fydd yn dangos naill ai:

* + Fod y gwaith, os yw’n llwyddiannus, yn gallu bod ar gael ar gyfer benthyciad rhwng llyfrgelloedd neu i’w lungopïo (yn unol â’r ddeddf hawlfraint), ac y gellir darparu’r teitl a’r crynodeb ar gyfer sefydliadau allanol; neu
	+ Y bydd y gwaith, os yw’n llwyddiannus, ar gael felly ar ddiwedd cyfnod yr ataliad

8. Byrddau Arholi

8.1 Y Byrddau Arholi a fydd yn cwrdd er mwyn asesu cynnydd myfyrwyr ar y Rhaglen Genedlaethol fydd Bwrdd Arholi perthnasol pob un o'r Prifysgolion sy'n Cyfranogi (gweler 9.2).

**RHEOLIADAU ASESU**

**9.Egwyddorion Cyffredinol**

Caiff materion nad yw'r Rheoliadau Asesu a ddisgrifiwyd yn eu cynnwys, eu cwmpasu gan reoliadau asesu a darpariaethau perthynol y Brifysgol briodol sy'n Cyfranogi, lle bydd y rhain yn cynnwys darpariaethau sy'n ymwneud â materion o'r fath.

Os bydd materion sydd wedi'u cynnwys yn y Rheoliadau Asesu a ddisgrifiwyd a rheoliadau asesu a darpariaethau perthynol y Brifysgol briodol sy'n Cyfranogi, caiff gwahaniaethau o ran dehongli ystyr eu cytuno o blaid y Brifysgol sy'n Cyfranogi.

Lle defnyddir y term Bwrdd/Byrddau Arholi yn y Rheoliadau Asesu a ddisgrifiwyd, ystyr y term hwn fydd Bwrdd Arholi pob un o'r Prifysgolion sy'n Cyfranogi wedi'i iawn gyfansoddi, sy'n gweithredu yn unol â'r awdurdod a'r cylch gorchwyl a ddirprwywyd iddynt gan Fyrddau/Bwyllgorau Academaidd priodol y Prifysgolion sy'n Cyfranogi.

Ystyr myfyrwyr perthnasol fydd y myfyrwyr sydd wedi'u cofrestru ar y Rhaglen Genedlaethol ym mhob un o'r Prifysgolion sy'n Cyfranogi.

O fewn rhwystrau nodau, deiliannau dysgu a rheoliadau asesu'r rhaglen, mae disgresiwn gan y Byrddau Arholi wrth ddod i benderfyniadau ar y dyfarniadau i'w hargymell ar gyfer myfyrwyr unigol. Maent yn gyfrifol am ddehongli'r rheoliadau asesu ar gyfer y rhaglen yng ngoleuni gofynion y Brifysgol sy'n cyfranogi ac arferion da ym maes addysg uwch, yn enwedig mewn perthynas â chynnal safonau academaidd.

Gellir asesu perfformiad myfyrwyr drwy unrhyw gyfuniad o ddulliau asesu sy'n briodol i lefel a deilliant dysgu'r ymarfer asesu.

Rhoir dulliau asesu penodol, pwysiadau a allai fod yn berthnasol a nifer yr asesiadau, ym manyleb y rhaglen a disgrifyddion y modiwlau. Ni fydd modd newid y rhain dim ond gyda chytundeb y Prifysgolion sy'n Cyfranogi gan ddefnyddio eu mecanweithiau a gymeradwywyd.

**9.1 Cyflwyno Marciau**

Cyflwynir gerbron y Byrddau Arholi holl farciau'r asesiadau a gymerwyd. Rheolir RPcL/Trosglwyddo Credyd drwy brosesau diffiniedig pob Sefydliad sy'n Cyfranogi, yn unol â'r Polisi RPL Cenedlaethol ar gyfer y rhaglen hon.

**9.2 Byrddau Dilyniant a Dyfarniadau**

Fel arfer, bydd Byrddau Arholi yn cwrdd ar ôl pob cyfnod asesu yn ystod y rhaglen er mwyn sicrhau y caiff cynnydd myfyrwyr ei fonitro.

Pennir cynnydd yn ôl adolygiad y Bwrdd Arholi o safle 'presennol' y myfyriwr ar ôl pob cyfnod asesu.

Bwrdd Arholi fydd yn penderfynu a yw myfyriwr wedi bodloni'r gofynion i symud ymlaen ar y Rhaglen.

Fel arfer, caniateir i fyfyrwyr sy'n methu cymhwyso i symud ymlaen ar yr ymgais gyntaf, wneud yn iawn am eu methiannau drwy gyflwyno asesiadau atodol neu ailgyflwyno gwaith asesu wedi'i ddiwygio, fel y diffiniwyd gan y rhaglen.

Y Bwrdd Arholi yn unig fydd yn gallu rhoi cyfleoedd am asesiadau atodol.

|  |  |  |
| --- | --- | --- |
| Bwrdd | Mis | Penderfyniadau/Canlyniadau |
| 1  | Ionawr/Chwefror | Cynnydd/Asesiad Atodol |
| 2  | Mai/Mehefin | Cynnydd/Asesiad Atodol |
| 3 | Medi | Cynnydd/Asesiad Atodol |
| 4 | Hydref | Cynnydd/Asesiad Atodol/Dyfarniad |

Caiff y set gyfan o ganlyniadau ar gyfer pob ymgeisydd a ystyriwyd yn y Bwrdd Dyfarniadau Arholi perthnasol ei chyflwyno i'r arholwyr.

Bydd proffil canlyniadau'r myfyrwyr perthnasol yn cynnwys:

* Canlyniadau'r modiwlau a addysgir.
* Canlyniadau'r Traethawd Hir

**9.4 Marcio Dienw**

Pan fydd ar gael, gweler polisi perthnasol y Sefydliad sy'n Cyfranogi ar Farcio Dienw, neu wybodaeth berthynol.

**9.5 Datgelu Hunaniaeth**

Pan fydd ar gael, gweler polisi perthnasol y Sefydliad sy'n Cyfranogi ar Farcio Dienw, neu ddarpariaeth berthynol.

**9.6 Datgelu Canlyniadau**

Pan fydd ar gael, gweler polisi perthnasol y Sefydliad sy'n Cyfranogi ar Gyhoeddi Marciau, neu ddarpariaeth berthynol.

**9.7 Camymddygiad Academaidd**

Gweler polisi perthnasol y Sefydliad sy'n Cyfranogi ar Gamymddygiad Academaidd, neu ddarpariaeth berthynol.

**9.8 Addasrwydd i Ymarfer**

Gweler polisi perthnasol y Sefydliad sy'n Cyfranogi ar Addasrwydd i Ymarfer, neu ddarpariaeth berthynol.

**9.9 Apelio yn erbyn penderfyniadau**

Gweler gweithdrefn berthnasol y Sefydliad sy'n Cyfranogi ar Apeliadau a/neu Gywirdeb Marciau a Gyhoeddwyd, neu ddarpariaeth berthynol.

Mae gan bob myfyriwr y mae gofyn iddo dynnu'n ôl o'r Brifysgol sy'n Cyfranogi, yr hawl i apelio yn unol â rheoliadau'r Brifysgol sy'n Cyfranogi, er enghraifft y Weithdrefn Cywirdeb Marciau a Gyhoeddwyd **a/neu'r Weithdrefn Apelio.**

**10 Rheolau Asesu Cyffredinol ar gyfer y cwrs MA Cenedlaethol mewn Addysg (Cymru)**

10.1 Y marc llwyddo ar gyfer modiwlau fydd 50%. Ni roddir credyd ond i myfyrwyr sy'n pasio modiwl.

10.2 Dyfernir y cymhwyster MA 'Cenedlaethol' mewn Addysg (Cymru) i fyfyrwyr sydd wedi cwblhau cyfanswm o 180 o gredydau ar Lefel 7 FHEQ yn llwyddiannus. Cyfrifir dosbarthiad cyffredinol y radd ar sail cyfartaledd y marciau ar gyfer yr holl fodiwlau wedi'u pwysoli yn ôl gwerthoedd credyd y modiwlau hynny.

10.3 Caiff cynnydd myfyrwyr ei fonitro drwy gydol y rhaglen. Gwneir penderfyniadau ynghylch dyfarniadau ar ddiwedd y rhaglen, a chânt eu cadarnhau gan Fwrdd Arholi perthnasol y Sefydliad sy'n Cyfranogi.

10.4 Ystyrir bod pob modiwl a ddewisir (modiwlau gorfodol a dewisol) yn fodiwlau craidd, a rhaid llwyddo ynddynt gyda marc gwerth o leiaf 50% er mwyn cwblhau'r rhaglen, ac ni chaniateir goddefiant.

10.5 Mae'n bosibl y caniateir i fyfyrwyr nad ydynt wedi pasio modiwl a *addysgir* ddwy ymgais bellach yn y rhaglen i wneud yn iawn am fethu (h.y. cyfanswm o dair ymgais ym mhob modiwl a *addysgir*), ar yr amod bod modd cyflawni hyn ymhen terfyn amser y Rhaglen. Ni chaniateir ymgeisiadau eraill i fyfyrwyr oni bai fod amgylchiadau esgusodol y cytunwyd arnynt.

10.6 Os yw ymgeiswyr yn bodloni'r arholwyr mewn ymgais i wneud iawn am fethiant, ni fyddant yn gymwys am farc uwch na'r trothwy wedi'i gapio o 50% ym mhob modiwl, waeth beth yw lefel eu perfformiad. Bydd y Bwrdd Arholi yn cyfeirio at y marc wedi'i gapio wrth bennu'r cyfartaledd ar gyfer y dyfarniad.

10.7 Ystyrir bod myfyrwyr sy'n methu pasio modiwl ar y drydedd ymgais 'allan o gyfleoedd', ni fyddant yn gymwys am ddyfarniad Meistr a bydd gofyn iddynt dynnu'n ôl o'r Sefydliad sy'n Cyfranogi. Ni fydd y fath myfyrwyr yn cael cyfle arall i gwblhau eu rhaglen astudio ac ni chânt eu hystyried am unrhyw ddyfarniad ond cymhwyster ymadael. Ni fydd myfyrwyr y mae angen iddynt dynnu'n ôl o'r Sefydliad sy'n Cyfranogi yn derbyn ymgeisiadau pellach i basio eu modiwlau ac ni fyddant yn gymwys i drosglwyddo credydau i raglen astudio arall yn y Brifysgol honno, neu i'r cwrs MA Cenedlaethol mewn Addysg (Cymru) mewn Sefydliad sy'n Cyfranogi, a bydd eu hastudiaethau'n dod i ben. Gellir cyfeirio achosion eithriadol at y Bwrdd Rheoli Cenedlaethol i benderfynu arnynt. Gellir ystyried myfyrwyr ar gyfer dyfarniad ymadael gweler rheoliad 5: Cymwysterau Ymadael, uchod).

10.8 Mewn amgylchiadau eithriadol ac yn unol â Pholisi'r Sefydliad perthnasol sy'n Cyfranogi ar Amgylchiadau Esgusodol (neu ddarpariaeth berthynol), caiff myfyrwyr sy'n methu pasio eu modiwl(au) gyflwyno tystiolaeth o amgylchiadau esgusodol yn unol â Pholisi Amgylchiadau Esgusodol y Sefydliad sy'n cyfranogi. Fel arfer, cynhelir yr ailasesu y cytunwyd arno yn ystod y cyfnod(au) asesu priodol nesaf.

10.9 Fel arfer, caniateir i fyfyriwr sy'n methu ac y mae angen ei ailasesu, ail-gyflwyno fersiwn ddiwygiedig o'i waith gwreiddiol, ac eithrio myfyrwyr y canfuwyd eu bod wedi cyflawni Camymddygiad Academaidd yn yr asesiad penodol.

10.10 Ni roddir caniatâd i fyfyrwyr ail-wneud modiwl sydd eisoes wedi’i basio er mwyn gwella eu perfformiad.

10.11 Ystyrir bod myfyriwr sy'n methu cyflwyno prosiectau sefydlog neu waith cwrs mewn modiwl a addysgir erbyn y dyddiad(au) gofynnol, wedi methu'r asesiad(au) dan sylw a bydd ganddo ddau gyfle arall i'w ailgyflwyno (wedi'i gapio). Os oes amgylchiadau esgusodol yn nhyb y myfyriwr, dylai ddilyn proses Amgylchiadau Esgusodol cyhoeddedig y Sefydliad sy'n Cyfranogi.

0.12 Bydd myfyrwyr sy'n cyflawni marc cyfartalog cyffredinol gwerth o leiaf 60% a llai na 69.99% ar gyfer y rhaglen gyfan, yn gymwys i ennill dyfarniad gradd Meistr â Theilyngdod.

10.13 Bydd myfyrwyr sy'n ennill marc cyfartalog cyffredinol o 70% ar gyfer y rhaglen gyfan yn gymwys i ennill dyfarniad gradd Meistr â Rhagoriaeth.

10.14 Os yw myfyrwyr yn methu cwblhau'r rhaglen a/neu'n tynnu'n ôl o'r Sefydliad perthnasol sy'n Cyfranogi, gan ddibynnu ar nifer y credydau a gronnwyd ganddynt, efallai y bydd ganddynt hawl i gymhwyster ymadael.

10.15 Bydd myfyrwyr sy'n methu cyflwyno eu Traethawd Hir erbyn dyddiad cau cyntaf yr asesiad yn cael un cyfle arall i'w gyflwyno (wedi'i gapio) fel y diffinnir yn 10.17. Bydd myfyrwyr sy'n methu cyflwyno eu Traethawd Hir erbyn y dyddiad cau ar yr ail ymgais yn methu'r radd Meistr, a chânt eu hystyried am gymhwyster ymadael. Ni fydd yn derbyn cyfle arall i ailgyflwyno.

10.16 Fel arfer, bydd myfyrwyr sy'n cyflwyno eu Traethawd Hir erbyn y dyddiad cau ac yn methu ennill marc llwyddo, yn cael caniatâd i’w ail-gyflwyno yn unol â'r terfyn amser priodol. Caiff marciau am ailgyflwyno eu capio ar 50%.

|  |  |
| --- | --- |
| **Dull Astudio** |  |
| RHAN-AMSER | 6 mis (ar ôl i'r canlyniadau gael eu cyhoeddi'n swyddogol) |

10.17 Caiff myfyrwyr nad oes modd iddynt fodloni'r dyddiad cau ar gyfer cyflwyno, gyflwyno cais i ystyried Amgylchiadau Esgusodol, yn unol â rheoliadau'r Sefydliad perthnasol sy'n Cyfranogi.

10.18 Caiff myfyrwyr gyflwyno gwaith asesu neu gael eu harholi yn Gymraeg neu yn Saesneg yn unol â Safonau'r Gymraeg ac yn unol â rheoliadau'r Sefydliad perthnasol sy'n Cyfranogi.